### Resume

Indstilling af yderligere et medlem til Vurderingsankenævnene.

### Sagsfremstilling

Vurderingsankenævnene afgør klager over told- og skatteforvaltningens afgørelser efter lov om vurdering af landets faste ejendomme og ejendomsavancebeskatningsloven, samt ejendomsvurderingsloven

Skatteministeren bestemmer landets inddeling i vurderingsankekredse, antallet af medlemmer af det enkelte vurderingsankenævn og hvilke kommuner, der har indstillingsret til vurderingsankenævnene.

Efter disse regler indstiller Vejle Kommune to medlemmer til vurderingsankenævnene. Der skal ikke udpeges suppleanter.

På det konstituerende møde indstillede Byrådet Aksel Nørgaard til Vurderingsankenævnene. Der skal således indstilles et yderligere medlem.

Det er et krav, at den indstillede person er valgbar til Byrådet (være fyldt 18 år og have fast bopæl i kommunen), at pågældende opfylder habilitets- og decorumkrav (at de har indgivet deres selvangivelser overholdt eventuelle afdragsordninger om restance til det offentlige, ligesom de ikke må være medlem af Skatterådet), og at de har visse IT-kundskaber (det vil sige, at de skal kunne benytte digitale løsninger på simpelt brugerniveau).

Personer, der er indstillet, har som udgangspunkt pligt til at modtage skatteministerens udnævnelse, men i lovgivningen er der angivet en række forhold, blandt andet alder, andet offentligt hverv og helbredstilstand, der kan begrunde, at en indstillet person kan meddele, at man ikke ønsker at modtage udnævnelsen.

En ansat i told- og skatteforvaltningen kan ikke være medlem eller suppleant i et vurderingsankenævn, ligesom man ikke samtidig kan være medlem eller suppleant i et vurderingsankenævn og et skatteankenævn.

Skatteministeren har tilkendegivet, at det er ønskeligt, hvis der ved indstillingen i videst muligt omfang lægges vægt på en mere ligelig køns- og aldersfordeling, hvilket kan ske ved at indstille kvinder og yngre personer.

I forbindelse med indstillingerne af kandidater til vurderingsankenævn skal kommunalbestyrelserne lægge vægt på, at de indstillede har kendskab til ejendomsvurderingsområdet. Dette kendskab kan både være af teoretisk og praktisk karakter. Det kan f.eks. bestå i en uddannelse med en vis relevans og/eller praktisk erfaring med ejendomsvurderingsområdet.

Der ydes vederlag for ankenævnsarbejdet i henhold til reglerne i bekendtgørelsen om forretningsordenen for ankenævn.

Funktionsperioden begynder den 1. juni 2022 og udløber den 30. juni 2026. Afgivelse af indstilling af en eller flere personer foretages som flertalsvalg.

Der henvises til § 6, §§ 8-10, og § 15 i skatteforvaltningsloven og § 24, stk. 1, i lov om kommunernes styrelse.

### Borgmesteren indstiller,

|  |  |
| --- | --- |
| at | Byrådet indstiller et medlem til Vurderingsankenævnene. |

### Beslutning

Byrådet indstiller Jacob Iversen til Vurderingsankenævnene.

Fraværende Jean Olsen. I stedet mødte Albert Toft.